**Stanovisko OR Radvaň k návrhu statickej dopravy na území Radvane**

OR Radvaň sa problémom parkovania zaoberá už od roku 2014. Uskutočnila prieskum medzi obyvateľmi v spolupráci so zástupcami bytových domov a pripravila vlastnú analýzu stavu a potrieb parkovania. Postupne zbiera podklady a námety od občanov a upresňuje možnosti riešenia parkovania.

**Stručná charakteristika súčasného stavu:**

Na sídlisku Radvaň je lokalizovaných veľa zariadení a prevádzok celomestského, nadmestského, ba až celokrajského významu. To spôsobuje značné, a až nadmerné, dopravné zaťaženie sídliska. Prejavuje sa to hlavne zápchami na zaústení Bernolákovej ulice do nadradenej cestnej siete a v nedostatku parkovacích miest, predovšetkým na Bernolákovej a Radvanskej ulici.

Podľa uskutočneného prieskumu a analýz Občianskou radou v roku 2015, žije na sídlisku Radvaň celkom 6390 obyvateľov a celková kapacita parkovania pre obyvateľov je **1710**, z toho je 120 na chodníkoch a trávnikoch. Vypočítaná potreba parkovania je celkom cca **2 520**. Deficit parkovania predstavuje **930 miest**, ak počítame i s náhradou parkovania na chodníkoch a trávnikoch. Najväčší deficit je v dopravnom okrsku Radvanská ulica - 372 miest, v okrskoch Poľná a Kalinčiakova je to po 173 miest a v okrsku Bernolákova/Sládkovičova 110 miest , najmenší deficit je v okrsku Bernolákova Radvanská – 102 miest. Najkritickejšia je situácia na oboch koncoch Bernolákovej ulice, na Radvanskej v okolí školy a na Poľnej ulici, kde je parkovanie v rozpore s dopravnými predpismi. Situácia na Radvanskej ulici resp. Námestí Ľ. Štúra sa radikálne zhorší plánovanou výstavbou polyfunkčného objektu Tulipán.

**Stručná charakteristika návrhu Mesta**

 Návrh statickej dopravy na území mesta v lokalite Radvaň uvažuje, v súlade s návrhom územného plánu, s vybudovaním nasledovných parkovacích domov na pozemkoch vo vlastníctve mesta:

* HG Radvanská – pri Novamede s kapacitou 150 miest na mieste parkoviska so 60 miestami,
* HG Bernolákova 1,2 – pri materských škôlkach – 2HG s kapacitou spolu 500 miest,
* HG Poľná s kapacitou 130 miest na mieste parkoviska so 60 miestami,
* HG Kalinčiakova s kapacitou 150 miest (avšak mimo návrhu ÚPN).

Celková uvažovaná kapacita HG je 930miest, teda toľko, aký je vypočítaný deficit, ale ubudne zároveň 120 jestvujúcich parkovacích miest a teda sa nevytvorí náhrada za parkovanie na chodníkoch a trávnikoch.

Okrem toho, umiestnenie HG podľa návrhu Mesta, nezohľadňuje potreby podľa jednotlivých lokalitách.

**Podnety a návrhy OR Radvaň**

Na základe verejného prerokovania parkovacej politiky Mesta v časti Radvaň a zosumarizovania podnetov od občanov **OR Radvaň sa zhodla na nasledovných princípoch** pre riešenie potrieb parkovania:

1. **Využiť v prvom rade organizačné a technické opatrenia** – ako je napr. zákaz vjazdu nákladných aut, zákaz parkovania dodávok, dobudovanie chodníkov na prepojenie parkovísk s obytnými domami, vymedzenie parkovanie pre zamestnancov školy v areáli školy, vyhradenie miest pre dodávky a služobné autá mimo parkovania pred obytnými domami, odstránenie vrakov a nepoužívaných aut, vyznačenie parkovacích miest vodorovným značením... (podrobné námety občanov v prílohe).
2. **Rešpektovať únosnú dochádzkovú dostupnosť HG** – pri návrhu parkovacích domov vychádzať z potrieb parkovania v jednotlivých dopravných okrskoch, teda v prijateľnej dochádzkovej vzdialenosti (cca 100m) a neuvažovať s umiestňovaním HG vo vzdialených lokalitách (resp. v iných okrskoch).
3. **Parkovacie domy sa nebudú umiestňovať vo vnútroblokoch** a vnútrobloky nebudú dotknuté prevádzkou parkovacích domov a ani parkovania. Ak nie je možné splniť túto podmienku z hľadiska dodržania dochádzkovej vzdialenosti, tak HG riešiť výhradne len ako objekt so zelenou strechou (prípadne s ihriskom) a tak, aby sa vzhľadovo a kompozične nenarušil ráz obytnej zóny.
4. **Využívať teréne podmienky a minimalizovať zábery zelene** s cieľom zefektívniť výstavbu parkovacích domov vylúčením potreby budovania vnútorných rámp a vzniknuté zábery zelene nahradiť formou zelených striech.

Na základe vyššie uvedeného a v súlade s podnetmi od občanov, OR Radvaň prijala k riešeniu statickej dopravy na sídlisku Radvaň nasledovné stanovisko:

**Súhlasí**

1. s lokalizovaním a výstavbou trojpodlažného parkovacieho domu HG Radvanská na Bernolákovej ulici pri Novamede a odporúča ho realizovať ako verejnú (mestskú) investíciu so spoluúčasťou Novamedu a SZU,
2. s výstavbou HG Poľná, za predpokladu, že bude len dvojpodlažná a so zelenou strechou.
3. **Nesúhlasí:**
4. s výstavbou dvoch parkovacích garáži vo svahu pod Bernolákovou ulicou, na Radvanskej ulici pri MŠ, nakoľko v tejto časti nie sú potrebné také kapacity parkovania a garáže sú aj v rozpore s princípmi nezastavovať vnútrobloky a nezaberať verejnú zeleň,
5. s výstavbou HG Kalinčiakova medzi dvoma bytovými vežovými domami (Kalinčiakova 2 a 5), nakoľko v tejto lokalite nie je možné splniť hygienické požiadavky,
6. so zavedením rezidenčných stání, nakoľko tým sa nerieši nedostatok parkovacích miest, ba naopak, bolo by ich potrebné vybudovať ešte viac, aby mali parkovanie zabezpečené nielen obyvatelia, ale aj návštevníci zariadení služieb. Bez rezidenčných kariet je možné efektívne viacúčelové využívanie parkovacích miest - ako pre obyvateľov tak aj návštevníkov.
7. **Odporúča:**
8. **v lokalite Poľná** vybudovať ako prvú investíciu **dvojpodlažnú parkovaciu garáž** bez vnútorných rámp na mieste súčasného ihriska s kapacitou cca 80 miest a s ihriskom na streche garáže a následne previesť realizáciu nového parkovania na Poľnej ulici a až nakoniec výstavbu HG Poľná na mieste súčasného parkoviska vo vnútrobloku (na Malachovskej ceste),
9. vybudovať najväčšie chýbajúce kapacity parkovania v časti Radvanskej ulice a Námestia Ľ. Štúra **v preluke na Nám. Ľ. Štúra** formou **podzemnej trojpodlažnej garáže** s kapacitou cca 220 miest vedľa súčasného parkoviska a **zastaviť výstavbu objektu Tulipán**, pričom poskytnúť investorovi objektu náhradný pozemok,
10. vybudovať **dvojpodlažnú parkovaciu garáž** so zelenou strechou bez vnútorných rámp pri štítoch bytových domoch **na Bernolákovej ulici** zo strany **od Sládkovičovej** ulice. Toto riešenie nie je v územnom pláne, ale je na mestských pozemkoch a saturovalo by potreby na južnom konci Bernolákovej ulice, kde je najakútnejší nedostatok parkovacích miest v okrsku IV,
11. nasledovné **alternatívne riešenia v lokalite Kalinčiakova**:
	* vybudovať dvojpodlažnú hromadnú garáž vo svahu pod kostolom bez vnútorných rámp s kapacitou cca 90 miest a so zelenými strechami. Je to síce riešenie sčasti aj na súkromnom pozemku a mimo územný plán, ale je najefektívnejšie a najmenej konfliktné,
	* využiť nevyužívanú výmenníkovú stanicu na dvojpodlažnú garáž (cca 30 miest),
	* nad jestvujúcim parkoviskom medzi bytovými domami č. 17-18 a 20-21vytvoriť jedno podlažie parkovacej plochy sprístupnené vonkajšou rampou – cca 30 nových miest.
12. **Požaduje:**
13. v prípade výstavby parkovacích domov vykonať prieskum u obyvateľov o záujem parkovať v hromadných garážach a prerokovať  konkrétne zámery realizácie aj z dôvodov dostupnej ceny,
14. aby pre potreby rozšírenia plôch statickej dopravy bola posúdená vhodnosť všetkých plôch na danom sídlisku, nielen pozemkov vo vlastníctve mesta, nakoľko ide o výrazný zásah do územia s dlhodobým vplyvom, takže je nevyhnutný koncepčný prístup, a nie len jedno hľadisko,
15. v koncepcii, okrem umiestnenia parkovacích domov vyznačiť aj napojenie na cestnú sieť, t.z. vjazdy a výjazdy. Len týmto spôsobom je možné posúdiť zabratie plôch, zmeny v organizácii a intenzite dopravy vo vnútri obytnej zóny a vplyv na kvalitu bývania,
16. plánované zmeny v organizácii dopravy posúdiť aj vo vzťahu k navrhovaným cyklistickým a peším trasám, a zároveň vyznačiť pešie a cyklistické prechody po celom sídlisku,
17. vydať všeobecné záväzné nariadenie mesta o zákaze parkovania nákladných vozidiel, dodávok a firemných áut v obytných zónach na sídlisku Radvaň.
18. doriešiť koncepčne a esteticky rozmiestnenie kontajnerových boxov s novou technológiou triedenia a zberu odpadu a tak získať aj nové parkovacie miesta.

Prerokované a schválené v OR dňa: 27.apríla 2016

Príloha: **Návrhy krátkodobých opatrení občanov na zlepšenie dopravnej situácie**